1Te'uri xwilo chi c'ac' chic i caj, xak i jyub ta'aj, man i nabe caj xsachsax u wach, xak queje i jyub ta'aj; xak queje i mar xsachsax u wach. 2Te'uri yin, chi in ma Wan, xwil i lo'laj tinimit chi are i Jerusalen c'ac'. I tinimit-le ca tijin li u kajic chicaj; lic ru' i Dios ca tijin li u petic. Lic chom ni u yijbaxic 'antalic, pacha co'on jun ali lic u wikom rib are ya ca c'uli'ic. 3Xin ta jun nim laj ch'awbal xch'aw chicaj; xu bij: —Chitape', wo'or ca jeki i Dios cu' i winak. Ire ca jeki na cu', y co'on u winak chique. Lic are i Dios ca q'uiji na cu', y are ire qui Dios na ique. 4Ire cu su na ronojel uwal qui wach; co'on na chi n-ta chic camic, n-ta chic o'ej, n-ta chic i bis, n-ta chic i c'ax, man ronojel ni'pa i 'o ujer ya n-ta chic, ya xic'awic. (Queje ile xu bij i tzij chi xch'aw chicaj.) 5Are 'uri, i jun chi cul pa chom laj u cubibal xu bij: —Chatape', wo'or quin 'an na c'ac' che ronojel ni'pa i 'olic —xu bij. Xak xu bij chwe: —Cha tz'ibaj iri, man i tzij-i quin bij chawe lic katzij, 'utz ca cuba a c'ux che —xu bij. 6Te'uri xu bij chwe: —Ya xutzinic. Yin in u xebal ronojel i 'olic, xak yin in q'uisbal-re; in pacha i queb tz'ib A y Z. Pachin i ca c'atic, yin quin ya che cu tu' ni u ya' pa ralaxbal ya re i c'aslemal, xak n-quin tz'onoj ta rajil che. 7Queje ile quin 'an na che pachin u kajsam ni u cho'ab itzel; ire que'el na 'uri, wac'al; y yin in u Dios na ire. 8Xui-ri, ni'pa i quiqui xij quib chi terejic chwij yin, ique que 'e pa 'a' chi pacha mar ca juluwic. Xak chila que 'e wi ique chi n-qui cojom ti in tzij; xak queje ique chi n-'us ta qui 'anom ru' qui c'aslemal; xak queje ique chi qui 'anom i camic; xak queje ique chi quiqui 'an i n-ch'am taj ru' qui ch'acul, xak queje ique chi quiqui 'an i 'itz; xak queje ique chi quiqui coj u 'ij i qui tiox chi xa ril 'antalic; xak conojel i je aj t'oronel. 'Is que 'e ique pa 'a' chi pacha u wi i mar ca juluwic; rumal asufra lic ca juluwic. Ile are ucab camic. (Queje ile xu bij i jun chwe, chi cul pu cubibal chom.) 9Te'uri xc'un jun ángel wu'; are jun chique i wukub ángel chi cuc'am te i qui lak, nojnak che i wukub q'uisbal c'ax. Xin u 'ijla y xu bij chwe: —Sa'aj wu'; quin c'ut ni ali chawe chi ca c'uli ru' i jun chi ral Chij ca bix che —xu bij. 10Are 'uri i u Tewal i Dios xrajawij pinwi; xin na'o chi i ángel xin u c'am bi che jun nim laj jyub tac'tic. Chila xu c'ut wi i tinimit chwe chi are i lo'laj tinimit Jerusalen, xkaj li chicaj; lic ru' i Dios xpe wi. 11I tinimit-le lic ca repratic rumal u chomal i Dios, pacha ca tzun u walch'inic jun chom laj abaj, jun usal'ij, o xak pacha jun wo', lic ca c'arinic. 12I chirij chuwach, 'is cojtal tapia che, lic nim, lic naj u wi. Xak 'o cablajuj uchibe che i tapia-le, xak je cablajuj ángel quiqui chajij i cablajuj uchibe-le. Chi qui jujunal i uchibe 'o jujun tzij tz'ibtal che. Chique i cablajuj uchibe, 'o i qui bi i cablajuj tzobaj que i aj Israel winak tz'ibtal che. 13I uchibe re i tapia, je oxib que tzun pa quel wi li 'ij; xak oxib que tzun pu kajbal 'ij; xak oxib que tzun pa wikabim; xak oxib que tzun pa moxim. 14I u cubibal i tapia re i tinimit, are cablajuj nimak tak abaj. Xak 'o i qui bi i cablajuj apostelab tz'ibtal chuwach. I apostelab-le, je are u tijoxelab i Tolke, chi ral Chij ca bix che. 15I ángel chi xch'a'at wu', 'o jun tani pu 'ab, lic óro, cu pajbej re i tinimit, xak i uchibe, xak i tapia. 16I tinimit, xak jun u wach ru' i rakan. I ángel xu paj i tinimit ru' u tani; xe'elok queb mil kilómetro ru' queb ciénto, are u najtil i rakan, xak queje u najtil u wach, xak queje u najtil 'elnak bi chicaj. 17Are 'uri xu paj u najtil rij i tapia; xe'elok sesénta y cuátro métro u najtil rij. I pajbal-le chi xu bij i ángel chwe, are i pajbal chi quiqui ta usuc' i winak. 18I tapia, 'antal che i chom laj abaj, jáspe ca bix che. I tinimit, lic óro, ca c'arinic pacha espej. 19I abaj re u cubibal i tapia, lic wiktal ru' chom laj tak abaj, pakal rajil. I nabe abaj, wiktal rij ru' i chom laj abaj, jáspe; i ucab abaj, wiktal ru' chom laj abaj, zafíro ca bix che; i urox, wiktal ru' i chom laj abaj ágata ca bix che. I ucaj, wiktal ru' i chom laj abaj, esmerálda ca bix che. 20I ujob, wiktal ru' i chom laj abaj, ónice ca bix che; i uwak, wiktal ru' i chom laj abaj, cornalína ca bix che; i uwuk, wiktal ru' i chom laj abaj, crisólito ca bix che; i uwajxak, wiktal ru' i chom laj abaj, berílo; i ubelej, wiktal ru' i chom laj abaj, topácio; i lajuj abaj, wiktal ru' i chom laj abaj, crisoprása; i julajuj, wiktal ru' i chom laj abaj, jacínto; i ucablajuj, wiktal ru' i chom laj abaj, amatísta ca bix che. 21I cablajuj uchibe, are cablajuj chomik tak abaj, pérla ca bix che. I uchibe-le, chi qui jujunal, are jun pérla. I nim laj be, chi mer re u pam i tinimit, lic óro, ca c'arinic pacha espej. 22Che i tinimit-le, n-ta ja pa que oc wi i winak chu cojic u 'ij i Dios. N-tu chac jun ja pacha ile, man che i tinimit-le, 'is xa ipa 'o wi i Kajwal Dios chi 'atz u cho'ab, xak i Tolke chi ral Chij ca bix che. 23I tinimit-le, n-tu chac i u tzunbal i 'ij che, xak mi ne u tzunbal i ic', man are i u tzunbal i Dios ca 'anaw sak che, xak i u tzunbal i Tolke, chi ral Chij ca bix che. 24I winak re ronojel i tinimit chuwach i jyub ta'aj (chi je 'elsam chic chupam i qui mac), ique que bin na 'uri chuwach i sak re i tinimit-le. Xak i nimak tak 'atol tzij re u wach i jyub ta'aj quiqui c'am li qui 'ij qui chomal che i tinimit-le. 25I uchibe pa ocbal bic re i tinimit, pa'ij jakal na; xak lic n-ca tz'apix taj, man n-coc ti a'ab chila. 26Conojel i tinimit re u wach i jyub ta'aj, ni'pa i 'utz i chom 'o cu', quiqui c'am bi che i tinimit-le; 27xui-ri, n-ta xak coc chila chi n-ch'am taj. Xak n-ta jun winak coc chila we xa q'uixbal wach tak i cu 'ano, o we xak to' ca t'oronic. Xui que 'oc ique chi tz'ibtal qui bi chupam i wuj chi 'o pu 'ab i Tolke, chi ral Chij ca bix che. Che i wuj-le 'o qui bi ni'pa i 'o qui c'aslemal sakil.
APOCALIPSIS 21